## L’IVASPE impulsa la formació del personal operatiu dels servicis de prevenció, extinció d’incendis i salvament

*** Finalitza la primera fase del curs selectiu d’accés a la categoria d’operador/a de comunicacions de l’escala bàsica d’estos servicis
* L’alumnat, que ha rebut formació sobre plans operatius en emergències o gestió de comunicacions, inicia este dilluns la fase pràctica**

L’alumnat de la segona edició del curs selectiu organitzat per l’Institut Valencià de Seguretat Pública i Emergències (IVASPE) per a l’accés a la categoria d’operador/a de comunicacions de l’escala bàsica dels servicis de prevenció, extinció d’incendis i salvament (SPEIS) ha finalitzat la fase teòrica de la instrucció, en la qual s’ha aprofundit en la formació sobre plans operatius en emergències o gestió de comunicacions.

Esta fase teòrica, impartida per un equip docent compost per 31 persones, s’ha desenrotllat en la seu de l’IVASPE i en el Centre de Coordinació d’Emergències de la Generalitat. A més, els 22 alumnes del curs també han visitat instal·lacions de la Direcció General de Trànsit, l’Administrador d’Infraestructures Ferroviàries, la base helitransportada de la Societat Valenciana de Gestió Integral dels Servicis d’Emergències (SGISE) a Enguera i el parc que este mateix organisme té a l’Alcúdia de Crespins.

El curs, de 500 hores teoricopràctiques, garantix que les persones que accedixen a la plantilla del personal operatiu dels SPEIS de la Comunitat Valenciana adquirisquen les competències imprescindibles per a dominar el seu treball, així com els coneixements i les destreses necessàries per a l’acompliment de l’activitat professional.

En la primera fase teòrica, de 250 hores de duració, l’alumnat ha rebut formació sobre protocols i plans operatius de demanda ciutadana en emergències i tècniques per a la recepció i categorització de les demandes i comunicació amb les persones usuàries.

Respecte als protocols i plans operatius, el curs ha insistit en matèries relacionades amb el sistema de protecció civil, el Pla territorial d’emergències o els plans davant del risc d’inundacions o davant del risc d’incendis forestals, entre altres assumptes.

A més, també s’han abordat aspectes relacionats amb el funcionament dels centres de coordinació de servicis operatius, els sistemes d’atenció, despatx i coordinació, les plataformes tecnològiques, el sistema integrat de gestió d’emergències i comunicacions de la Generalitat o els sistemes de transmissions per a establir la comunicació entre el Centre de Coordinació d’Emergències, les persones usuàries i els recursos operatius.

L’alumnat començarà a cursar este dilluns, 7 d’abril, la segona fase de la formació, de 250 hores més de duració, consistent en un període de pràctiques que es desenrotllarà en els parcs i les instal·lacions dels respectius SPEIS, segons la corresponent oferta d’ocupació pública de cada aspirant.

Els aprenentatges estan orientats a aplicar el procediment adequat i les solucions òptimes en cada cas, així com a col·laborar amb altres persones de manera autònoma i a tindre un comportament orientat al grup i a l’entesa interpersonal.

Fecha: 06/04/2025